P. Farkas, poslanec: (2001-10-05):
V gestorskom výbore sme prerokovali takmer všetky stránky predloženého návrhu a počas dlhých a odborne podložených diskusných príspevkov sa vierohodne argumentovalo v záujme vytvoriť dobrú, aj pre odbornú verejnosť prijateľnú právnu normu. Prerokovaný návrh zákona v prípade jeho odsúhlasenia plénom Národnej rady Slovenskej republiky bude základným zákonom z oblasti bankovníctva, ktorý má za úlohu vyhovieť jednak požiadavkám OECD a požiadavkám zosúladenia nášho právneho stavu s právom Európskej únie, ale na strane druhej je potrebné vyhovieť novým požiadavkám štátu nášho bankového sektora a profesijnej samospráve. Súčasne platný zákon o bankách bol prijatý ešte v roku 1991. Napriek tomu, že bol už viackrát novelizovaný, nevyhovuje už požiadavkám dosiahnutia našich ambicióznych cieľov hlavne v oblasti našich integračných snáh. Ale bolo potrebné nanovo upraviť napr. aj otázku bankového dohľadu, vydávania bankových povolení, podmienok zavedenia nútenej správy, minimálnej výšky základného imania a ďalšie. V návrhu sa tiež sprísňujú požiadavky na vnútornú organizáciu bánk tak, aby sa zabezpečila funkčnosť bankových činností, jasne sa upravujú povinnosti členov štatutárnych orgánov bánk a spôsob a forma sankcií v prípade nedodržania zákonom stanovených povinností zo strany členov štatutárnych orgánov a vedúcich zamestnancov bánk. V rámci poskytovania hypotekárnych úverov sa legislatívne ošetrili nejaké problémové okruhy, ktoré brzdili rozvoju takejto formy úverovania. Napriek dôkladnej a usilovnej práci predkladateľov a napriek dlhotrvajúcim rokovaniam v gestorskom výbore predsa sa našli ešte niektoré problémové okruhy a otázky, ktoré bude potrebné jednak legislatívnotechnicky upraviť, ale aj jasnejšími a výstižnejšími formuláciami upraviť a konkretizovať. Preto mi dovoľte, panie poslankyne, páni poslanci, aby som vám z poverenia skupiny poslancov predložil pozmeňujúce návrhy k prerokúvanému návrhu zákona. Ide o pozmeňujúce a doplňujúce návrhy, ktoré boli už prediskutované s odborníkmi z ministerstva financií, ako aj s odborníkmi Národnej banky Slovenska. Uvedení odborníci vyjadrili svoj súhlas s týmto návrhom. K čl. I § 2 ods. 13. V poznámke pod čiarou k odkazu 7 sa slová „ods. 4“ nahrádzajú slovami „ods. 1 a 4“. Krátke odôvodnenie: Ide o spresnenie dikcie vzhľadom na skutočnosť, že základnú úpravu oprávnenia Národnej banky Slovenska určí právnickú osobu, ktorá vykonáva medzibankový platobný styk a zúčtovanie obsahuje § 31 ods. 1 zákona č. 566/1992 Zb. o Národnej banke Slovenska v znení neskorších predpisov, pričom určenie tejto osoby patrí medzi základné zásady platobného styku. Po druhé. K čl. I § 5. V § 5 sa na konci dopĺňa písm. n), ktoré znie: „n) osobou právnická osoba a fyzická osoba, ak v jednotlivých ustanoveniach tohto zákona nie je uvedená iba fyzická osoba alebo iba právnická osoba“. Krátke odôvodnenie: V záujme zamedzenia výkladových problémov a aplikačnej jednoznačnosti sa do návrhu nového zákona o bankách dopĺňa jednoznačná definícia pojmu „osoba“. Tretí návrh z tohto balíka k § 6 ods. 1. V § 6 ods. 1 v prvej vete sa za slová „iných osôb“ vkladajú slová „a subjektov“. Krátke odôvodnenie: Ide o zosúladenie dikcie § 6 ods. 1 prvej vety s dikciou použitou v § 6 ods. 1 v druhej vete. Návrh č. 4. K čl. I § 6 ods. 9. V poznámke pod čiarou k odkazu 14 sa slová „zákon č. 600/1992 Zb.“ nahrádzajú slovami „§ 69 ods. 2 a § 70 zákona č. 600/1992 Zb.“. Súčasne sa v § 52 ods. 2 a 3 odkaz 14 nahrádza odkazom 44, pričom poznámka pod čiarou k tomuto odkazu 44 znie: „44) Zákon č. 600/1992 Zb. v znení neskorších predpisov“. Zároveň sa prečíslujú nasledujúce pôvodné navrhnuté odkazy a poznámky pod čiarou, a to počnúc pôvodne navrhnutým odkazom 44. Krátke odôvodnenie. Ustanovenie § 6 ods. 9 návrhu zákona o bankách súvisí výlučne s ustanoveniami § 69 ods. 2 a § 70 zákona č. 600 o cenných papieroch v znení neskorších predpisov. Preto sa spresňuje poznámka pod čiarou k odkazu 14 pri jej použití v § 6 ods. 9 návrhu nového zákona o bankách. Návrh č. 5 k čl. I § 6 ods. 12. V § 6 ods. 12 sa na koniec pripája táto veta: „Za súčasť právnickej osoby, ktorej hlavným predmetom podnikania je nadobúdanie podielov na majetku podľa osobitného predpisu (odkaz 17) sa na účely tohto zákona považujú aj ňou spravované podielové fondy (odkaz 18).“ Poznámka pod čiarou k odkazu 8 znie: „18) § 25 až 49 zákona č. 385/1999 Z. z. v znení zákona č. 329/2000 Z. z.“ Krátke odôvodnenie: Navrhuje sa spresniť vymedzenie finančných inštitúcií v navrhovanom § 6 ods. 12 v záujme zabezpečenia jednoznačného výkladu tohto pojmu na účely nového zákona o bankách. Ďalší návrh pod č. 6 znie: V § 9 ods. 4 sa slová „táto zmena“ nahrádzajú slovami „toto zvolenie alebo zmena“. Krátke odôvodnenie: Navrhuje sa zosúladiť formuláciu záverečnej časti ustanovenia § 9 ods. 4 vzhľadom na dikciu používanú v úvode ustanovenia § 9 ods. 4. Ďalší návrh pod bodom č. 7. V § 24 ods. 2 sa slová „vypracovanie a schvaľovanie organizácie“ nahrádzajú slovami „vypracovanie návrhu a za vykonávanie schválenej organizácie“. Krátke odôvodnenie: Navrhuje sa spresniť ustanovenie § 24 ods. 2 vzhľadom na pôsobnosť jednotlivých orgánov banky. Ďalší návrh je pod bodom 8. V § 27 ods. 9 sa na konci bodka nahrádza bodkočiarkou a pripájajú sa slová „právo na takúto odmenu zaniká“. Odôvodnenie: Touto úpravou sa navrhuje legislatívnotechnicky spresniť, doplniť záverečnú časť ustanovenia § 27 ods. 9. Ďalší návrh je pod bodom 9. V § 50 ods. 2 sa slová „prokuristovi alebo vedúcemu zamestnancovi banky (odkaz 19)“ nahrádzajú slovami „zástupcovi vedúceho pobočky zahraničnej banky, prokuristovi, vedúcemu zamestnancovi banky alebo pobočky zahraničnej banky (odkaz 19), správcovi na výkon nútenej správy alebo zástupcovi správcu na výkon nútenej správy“. Krátke odôvodnenie: Navrhuje sa spresniť a doplniť § 50 ods. 2 v záujme toho, aby voči zástupcovi vedúceho pobočky zahraničnej banky, správcovi na výkon nútenej správy a zástupcovi správcu na výkon nútenej správy bolo možné využiť rovnaký sankčný postup ako voči členom štatutárnych orgánov banky. Ďalší návrh pod bodom 10 znie: V § 50 ods. 3 písm. c) a e) sa za slovo „obmedzenie“ vkladajú slová „alebo pozastavenie“. Odôvodnenie: Navrhuje sa legislatívnotechnicky spresniť ustanovenie § 50 ods. 3 písm. c) a e). Návrh pod bodom 11 znie: V § 73 ods. 1 sa za slová „záložným právom“ vkladajú slová „alebo obmedzením prevodu nehnuteľností“ a na konci odseku sa pripájajú slová „alebo obmedzenie prevodu nehnuteľností“. Odôvodnenie: Ide o legislatívnotechnickú úpravu za účelom zosúladenia znenia § 73 ods. 1 so znením § 74 ods. 2. Pod bodom 12 je uvedený ďalší pozmeňujúci návrh v takomto znení: V § 74 ods. 2 sa slová „s výnimkou záložného práva zriadeného podľa osobitného predpisu (odkaz 60)“ nahrádzajú slovami „s výnimkou záložného práva alebo obmedzenia prevodu nehnuteľností zriadeného podľa osobitného predpisu (odkaz 60)“. Poznámka pod čiarou k odkazu 60 znie: „60) § 15 ods. 1 a § 16 až 18 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov; § 17 vyhlášky Federálneho ministerstva financií, Ministerstva financií Československej socialistickej republiky, Ministerstva financií Slovenskej socialistickej republiky a predsedu Štátnej banky a predsedu Štátnej banky československej č. 36/1985 Zb. o finančnej, úverovej a inej pomoci družstevnej, individuálnej bytovej výstavbe a modernizácie rodinných domčekov v osobnom vlastníctve v znení neskorších predpisov.“ Veľmi krátke odôvodnenie mi dovoľte. Úpravou § 74 ods. 2 sa navrhuje rozšíriť výnimky, keď je možné so súhlasom hypotekárnej banky použiť na zabezpečenie hypotekárneho úveru aj takú nehnuteľnosť, ktorá je už zaťažená záložným právom. Ďalší návrh je uvedený pod bodom 13. V § 84 ods. 4 sa na konci pripája ďalšia veta s takýmto znením: „Nehnuteľnosťami určenými na bývanie sa na účely tohto zákona rozumejú bytové budovy podľa osobitného predpisu (odkaz 65).“ Poznámka pod čiarou k odkazu 65: „65) § 43b zákona č. 50/1976 Zb. o územnom plánovaní a stavebnom poriadku.“ Navrhovanou úpravou, doplnením § 84 ods. 4 sa vytvorí jednoznačná väzba medzi špecializovanou terminológiou hypotekárneho bankovníctva nehnuteľnosti určenej na bývanie. Ďalší návrh je pod bodom 14. V § 121 sa za ods. 4 vkladá nový odsek 5, ktorý znie: „(5) Dňom premeny právnej formy podľa odseku 1 a 2 zdrojmi financovania premenenej banky ako akciovej spoločnosti sú a) vlastné zdroje tvorené základným imaním, fondmi a hospodárskym výsledkom príslušného roka, b) cudzie zdroje tvorené dočasne použiteľnými cudzími prostriedkami, c) zverené zdroje poskytnuté zo štátneho rozpočtu.“ Doterajšie odseky 5 a 6 sa označujú ako odseky 6 a 7. Krátke odôvodnenie: Navrhovaným doplnením § 121 ods. 5 sa upravuje získanie zdrojov premenenej banky ako akciovej spoločnosti vo vzťahu k jej podpornej činnosti, ktorú realizuje na základe programov podpory schvaľovaných vládou Slovenskej republiky na krytie záručných príspevkových a úverových programov zo štátneho rozpočtu. Ďalší návrh je označený pod bodom 15. V § 121 v doterajšom ods. 5 sa za slovo „zachované“ vkladajú slová „vrátane ručenia štátu za záväzky, ktoré vznikli na základe rozhodnutia príslušného štátneho orgánu, a to aj za záväzky, ktoré vznikli na základe rozhodnutí prijatých pred nadobudnutím účinnosti tohto zákona“. Krátke odôvodnenie: V záujme právnej istoty sa navrhnutou pripomienkou výslovne upravuje prechod štátnych záruk prevzatých podľa doterajšieho zákona o bankách za záväzky premenenej banky ako štátneho peňažného ústavu na premenenú banku ako akciovú spoločnosť. Ďalší návrh je uvedený pod bodom 16. V § 85 ods. 2 sa na konci pripája ďalšia veta s takýmto znením: „Za tú istú zmluvu o hypotekárnom úvere sa považuje aj zmena tejto zmluvy, ktorou sa hypotekárny úver zvýši najviac na sumu uvedenú v § 84 ods. 4, pri zvýšení hypotekárneho úveru sa na celú sumu hypotekárneho úveru vzťahuje rovnaká percentuálna výška štátneho príspevku, aká sa uplatnila podľa § 84 ods. 2.“ Krátke odôvodnenie: V súčasnosti sa vyskytujú rozdiely v praxi jednotlivých hypotekárnych bánk pri riešení otázky, či vzhľadom na právnu úpravu hypotekárnych obchodov je alebo nie je možné zvýšiť pôvodne stanovenú výšku hypotekárnych úverov. Ak takéto zvýšenie je možné, ako sa majú uplatňovať ustanovenia o štátnych hypotekárnych príspevkoch. V záujme zamedzenia týchto výkladových problémov sa navrhuje doplnenie § 85 ods. 2 tak, ako som to uviedol. Pod bodom 17 je uvedený návrh, ktorý znie: V § 96 ods. 1 sa slová „§ 50 ods. 7“ nahrádzajú slovami „§ 50 ods. 2 a 7“. Krátke odôvodnenie: Navrhuje sa legislatívnotechnicky spresniť ustanovenie § 96 ods. 1 vzhľadom na znenie § 50. Ďalej by som vás chcel informovať...